
Automatisk genereret beskrivelse]
Referat af Generalforsamling 2025/26
Vangede, d. 3.11. 2026 – kl. 19.00

Dagsorden
1.Valg af dirigent
Til dirigent valgtes Casper Rustenborg
2. Formandens beretning for 1 år
Når jeg ser tilbage på året, der er gået i GVI, så er der især én ting, jeg bliver glad for. Det er at se, hvor meget liv der er i vores klub. Børn og unge, der kommer til træning flere gange om ugen, seniorer, der bliver ved med at finde glæden ved fodbolden, og alle de trænere, ledere, forældre og frivillige, der får det hele til at hænge sammen.
Vi er en stor klub med høje ambitioner, men vi er også en forening, hvor fællesskabet og glæden ved at komme i GVI skal være det, der binder os sammen. Det har på mange måder været et godt år, men også et år med udfordringer. Dem vil jeg også komme ind på i min beretning.
Bestyrelsens arbejde Vi har i mange år gerne villet være flere bestyrelsesmedlemmer, vi har forsøgt at række ud og har prikket enkelte på skulder og spurgt om det ikke var tid til en tørn. Fælles for dem alle har været at de i forvejen hjalp til med at gøre hverdagen lidt bedre, eller havde udvist lidt interesse. Men det er ikke blevet helt godt, de poster der var ledige var nok ikke de rigtige og måske var tiden ikke helt til det alligevel.
Det kan også være at dem der sad der i forvejen har haft for faste roller og at for meget blev besluttet af for få. Døden har nok flere årsager. Men facit er at vi ikke er lykkedes med at trække de rigtige kompetencer ind, til at blive fuldtallige. Bestyrelsen har derfor været på skolebænken 5 aftener hen over 2026, det har været Adam Holmegaard fra DGI der har været facilitator på møderne. Vi har været over emner som klubbens værdier, Vores personligheds profiler og hvilke arbejdsopgaver og roller vi ser der skal være i bestyrelsen. Alt sammen megaspændende og lærerigt. Stor ros til Adam for at holde fast når vi har prøvet at komme i en anden retning.
Det har fået os til at indse at vi nok ikke grebet det rigtigt an, vi vil derfor allerede inden jul lave en del arbejdende udvalg hvor vi håber at der vil være en del som melder sig til. Så kan man vælge et udvalg hvor en evner og interesser kan komme i spil.
Sponsorudvalg er i gang, men det vil være fedt hvis flere hjalp evt bare med at finde nogen i årgangene vi kan snakke med. Frivillighed, Events/Stævner, Trivsel/sociale tiltag. Kommercielle tiltag, kommunikation/SoMe Klubudvikling/faciliteter. Der er masser af muligheder 
Vi håber på at det på sigt kan føre til flere medlemmer i bestyrelsen. En ting er i hvert fald sikkert, der skal flere hænder og hoveder til hvis vi skal udvikle klubben videre fra hvor vi er nu. Her tænker jeg ikke kun fodbolden der skal udvikle sig, det er og et langt sejt arbejde at f.eks. udvikle vores faciliteter og at holde sig skarpe på hvad vores medlemmer syntes der skal være. Så der skal lyde en kæmpe opfordring til at man melder sig til at være med i et af de udvalg der kommer op snarest. Det bliver ret overskuelige opgaver der kommer i de forskellige udvalg,
Bestyrelsen prøver at komme med et oplæg på hvad de enkelte udvalgs rammer og et ca. tids estimat, så man ved hvad man går ind i. GVI er som sagt et sted der er populært og hvor mange ynder at komme og bruge vores faciliteter, det er der mange der har nydt godt af i mange år. Bestyrelsen går med en tanke om at man skal være medlem af GVI, hvis man skal gøre brug af vores faciliteter, og vi vil derfor kigge ind i et medlemskab så det ikke koster os penge i rengøring og vedligehold. Det er primært vores lille gymnastiksal der er meget populær at bruge. Vi bliver nød til at skabe en bedre økonomi for at sikre den fremtidige drift, og der må alle brugere spytte i kassen og ikke kun fodboldmedlemmerne.
Anlæg
Vores anlæg er og bliver en af de helt store forudsætninger for, at vi kan have den klub, vi har. Men det er også et anlæg, der bliver brugt rigtig meget, og hvor vi efterhånden har svært ved at få plads til alle de aktiviteter, vi gerne vil.
Fra 1-1 2026 hjemtog Gentofte ejendomme pasningen og pleje af vores kunstgræs baner, så det nu er Stadion der passer dem 2 gange om ugen. Vi startede året med en ny kunst på bane 2, nu er det kork der er infill i banen. Men der gik et godt stykke tid for vi kom rigtigt i gang på grund af den hårde vinter. Der var rigtig mange aflysninger de første måneder, man kan ikke fjerne så meget sne som der kom.
Vores Kunstbane 1 er i rigtig dårlig forfatning og den bliver skiftet i 2027, vi håber det bliver i sommerferien. Men må se hvad tidsplanen siger, der skal lyde en stor tak til Gentofte kommune for at kigge vores vej så vi kan igen få 2 baner der kan spilles på uden frygt for at dommerne aflyser.
Det har også betydet at vi ikke længere har en fuldtids forvalter, men en på lige over halvtid da vi stadig selv skal passe og pleje vores græs. Vores nye mand Nick passer vores græsbaner så godt som det er muligt med de udfordringer der er i mosen. I vinterperioden vil vi prøve at rykke indendørs og gå i gang med vores omklædningsrum mm. Vi har også hyret et firma til at tage rengøringen i klubben, den løsning vil vi evaluere på den næste måneds tid. Det var bestemt ikke nemt for hverken spillere eller trænere. Men vi fik rykket sammen, og med hjælp fra kommunen og et godt samarbejde med andre klubber lykkedes det at komme igennem. Det vil jeg gerne sige tak for. Og så håber jeg, at vi får en noget lettere vinter i år.
Sponsorer og nye indtægter
På sponsorsiden har vi i det forgangne år nået det, vi havde budgetteret med. Men vi må også erkende, at vores sponsorindtægter stadig ligger for lavt i forhold til klubbens størrelse og ambitionsniveau. Vi har gennem en årrække udviklet GVI rigtig meget. Både sportsligt, organisatorisk og i alt det, vi tilbyder vores medlemmer. Men det koster også penge, og vi har brug for en sundere økonomi, hvis vi skal kunne fastholde niveauet og fortsætte udviklingen.
Vi skal kort sagt have flere penge ind end dem, vi får gennem kontingenter og de forskellige kommunale tilskud og puljer. Derfor bliver det et vigtigt indsatsområde i det kommende år. Vi vil tilføre flere ressourcer til det kommercielle arbejde, styrke indsatsen med sponsorer og etablere et GVI-erhvervsnetværk. Vi vil også se på mulighederne for flere arrangementer i klubben. Vi har allerede vores mange gode stævner, fodboldskoler og camps, men der kunne også være plads til loppemarkeder, foredrag, musikarrangementer og andre aktiviteter. Det handler selvfølgelig om at skabe flere indtægter. Men det handler også om at skabe endnu mere liv og fællesskab i GVI.
GVI-shoppen
Ved årsskiftet tog vi et stort skridt, da vi flyttede vores salg af klubtøj over til Unisport. Dermed sagde vi også farvel til en epoke med vores eget trykkeri, hvor blandt andre Peter Hegelund gennem rigtig mange år har lagt et kæmpe frivilligt arbejde. Det fortjener endnu en stor tak. Vi valgte den nye løsning for at give vores medlemmer en bedre service, hvor tøjet kan bestilles online og leveres direkte hjem.
Opstarten har dog været lidt sværere end forventet. Salget har ikke helt levet op til forventningerne, og vi ved også godt, at den nye løsning har gjort tøjet en smule dyrere. Derfor arbejder vi videre med at forbedre shoppen og sikre gode tilbud og kampagner til medlemmerne, blandt andet på fodboldstøvler og andet udstyr.
Det digitale GVI 
Der sker også ændringer på den digitale side af klubben. Omkring årsskiftet skifter vi vores hjemmeside og forbedrer samtidig sammenhængen mellem vores forskellige IT-systemer. Her har vi valgt at lægge os tættere op ad DBU&#39;s løsninger, så det bliver lettere for medlemmerne at finde rundt og bruge de digitale tilbud. Meget af vores kommunikation foregår i dag på sociale medier og DBU&#39;s platforme. Og her vil jeg faktisk gerne rose både trænere, holdledere, forældre og alle andre, der er aktive.
Vi har generelt en rigtig god og positiv tone i GVI&#39;s forskellige grupper. Det er ikke nogen selvfølge på sociale medier, men det er vigtigt, at vi holder fast i den kultur. Også Kampklar fungerer godt og er blevet et vigtigt redskab i hverdagen. Det er måske ikke det, vi taler mest om, når vi taler fodbold, men det betyder rigtig meget for at få en stor klub som vores til at fungere.
Børne- og ungdomsfodbold
På børne- og ungdomssiden har det været et år med både rigtig meget godt fodboldarbejde og nogle udfordringer. Efter mange år med medlemsvækst ser vi for første gang en tilbagegang. Vi forventer at lande på omkring 1.350 medlemmer, hvilket er cirka 40-50 færre end året før. Vi har set nærmere på tallene, og tilbagegangen ligger især hos de yngre piger fra 6 til 12 år. Det skal vi tage alvorligt. Vi har gennem de seneste år bygget et rigtig stærkt pigefodboldmiljø op, og det vil vi gerne passe godt på og udvikle videre.
I børnefodbolden fortsætter det gode arbejde med at skabe sjove og lærerige træningsmiljøer. Her spiller vores mange forældretrænere og ungtrænere en helt afgørende rolle. Det er fantastisk, at så mange også bruger tid på træneruddannelse og kurser for at blive endnu bedre. Vi har også ændret på organiseringen, så piger og drenge i højere grad kan træne samtidig og få glæde af hinanden, når det giver mening.
I ungdomsfodbolden er der fortsat masser af god udvikling, både i bredde- og talentarbejdet. Sportsligt har vi haft flere flotte oplevelser. Vores U19-drenge nåede langt i pokalturneringen og fik besøg af Brøndbys U19-hold i Nymosen. U13-drengene rykkede op i Liga 2 og sluttede på en flot 6. plads, og U14-pigerne blev nummer to i mesterrækken.
Vi ser også tidligere GVI-spillere slå igennem på højeste niveau. Pachanga Kristensen har fået debut i Superligaen for Sønderjyske, og Agnete Westberg har debuteret i A-ligaen for FC Nordsjælland og spillet U16-landskampe. Det er vi selvfølgelig stolte af. Men det er også vigtigt at huske, at vi skal være en klub for alle. Både for dem, der drømmer om at nå langt med fodbolden, og dem, der først og fremmest kommer for at spille med vennerne.
På ungdomssiden har vi besluttet at arbejde med det såkaldte KUR-princip. Kultur før udvikling før resultat. Det synes jeg er en rigtig god måde at udtrykke, hvad der er vigtigt i GVI. Og så skal vi ikke glemme alle de oplevelser, der ligger uden for den almindelige træning. Ture til Tyrkiet og Antibes, pigecup i Fredericia og stævner i Nørhalne. Det er oplevelser og fællesskaber, som mange husker langt ud over deres tid som ungdomsspillere.
Seniorfodbold
På seniorsiden synes jeg også, vi har meget at glæde os over. Og her tænker jeg faktisk ikke først og fremmest på resultaterne, men på de gode træningsmiljøer og det sammenhold, vi har fået skabt.
Vi har tre herreseniorhold, der alle træner mindst to gange om ugen. På 1. senior har Bo og Rust skabt en rigtig god ung trup, hvor 25-28 spillere møder op til træning tre gange om ugen. Flere af vores U19-spillere træner også med, og det er netop sådan en sammenhæng mellem ungdoms- og seniorfodbolden, vi gerne vil have. På U23-holdet er der også et stærkt miljø og et godt samarbejde om at udvikle spillere og give dem kamptræning. Holdet ligger godt til i Serie 1, og vi glæder os til at se flere af vores dygtige U19-spillere tage skridtet op i seniorfodbolden.
Vores 3. senior er en særlig god historie. Tim har samlet en masse unge spillere, hvoraf mange tidligere har spillet børne- og ungdomsfodbold i GVI. Nu har de vundet Serie 4 og skal prøve kræfter med Serie 3 til foråret. Det er dejligt, når tidligere GVI-spillere finder tilbage til klubben. På kvindesenior har vi desværre større udfordringer. Det har været svært at samle spillere nok, og holdet har ikke kunnet stille op til alle kampe. Vi vil meget gerne bevare kvindeseniorfodbolden i GVI, og det bliver et område, vi skal gøre en særlig indsats for.
Til gengæld trives vores oldboys rigtig godt. Her ser vi også flere tidligere ungdomsspillere vende tilbage, og det er en fornøjelse at se, hvordan god fodbold og hyggeligt samvær stadig kan gå hånd i hånd.
Til sidst vil jeg gerne sige en stor tak til alle, der bidrager til GVI. Til vores trænere og ledere, de ansatte, de mange frivillige, forældrene og alle dem, der hjælper til med stort og småt. Også vores forpagter OtteTyve er med til at gøre GVI til et sted hvor folk trives og får en god oplevelse.
Vi har en klub med et højt aktivitetsniveau, store ambitioner og rigtig mange mennesker, der gerne vil GVI. Det skal vi være glade for. Men vi skal også huske, at det ikke kommer af sig selv. Vi har brug for, at endnu flere har lyst til at give en hånd med, når der er brug for det.
For det er i sidste ende det, der gør GVI til noget særligt. At vi ikke bare kommer her for at spille fodbold, men også er med til at skabe en klub, som vi alle sammen gerne vil være en del af. Husk at der stadig vigtige kampe tilbage på vores baner, Vores 1. senior har revanche til gode på lørdag kl 15.30 og vores U19 har trukket FC Nordsjælland i pokalen onsdag d 18. november
Endelig skal der lyde et stort tillykke til Seniorklubbens 25-års jubilæum. De har været en vigtig del af klubben og dejligt at se den blev fejret på behørig vis. 
Tak for året, der er gået.
3. Kassereren aflagde regnskab 2024/2025
Regnskabet blev vedtaget
Budget for kommende år blev gennemgået.
Spørgsmål til budget:
Tøjsalg – er der returkommission på Unisport?
Ja, der er en del returkommission på alt salg. Der vil generelt være stor fokus på at optimere platformen for online salg, og der er en løbende dialog med Uniport. 
Spørgsmål til måske at sætte i gang med bedre bæredygtighed på brugt tøj / støvler. Bestyrelsen vil kigge på løsninger for dette.
4. Indkomne forslag.
Forslag om elektronisk indkaldelse af medlemmer til generalforsamlinger. Det foreslås, at GVI fremadrettet indkalder alle medlemmer til generalforsamlinger via e-mail.
Formålet er at sikre, at alle medlemmer modtager direkte og rettidig information om generalforsamlingens afholdelse, herunder dato, tidspunkt, dagsorden og eventuelle indkomne forslag.
Bestyrelsen arbejder videre med at få dette implementeret til kommende generalforsamling. Der kigges mod næste år, og om det kræves at der skal laves en vedtægtsændring.
5. Valg til bestyrelsen 2026-2028
[bookmark: _Hlk214897311]a/ René Jensen, Kasserer for 2 år. Modtager genvalg.
Blev valgt for 2 år
b/ Ulrik Nissen, Næstformand, For 2 år. Modtager genvalg.
Blev valgt for 2 år
c/ Kristian Boye Henriksen. For 2 år. Modtager genvalg
Blev valgt for 2 år
6. Valg af revisorer.
Valg af revisor – Revision Sjælland – blev vedtaget.
7. Evt.
- Seniorklubben ved Bjarne præsenterede Oliver Kornø som årets træner / leder
- Otto havde et lille indlæg, hvor han på de helt unges vegne opfordrer til der kommer flere fodboldmål.
Formanden: Bestyrelsen har det som fokus på at løse dette, som både handler om at målene går mere i stykker, mål bruges forkert og hærges, men også det er svært at flytte mål rundt. Men problematikken er noteret, og der arbejdes på bedre løsninger.

Opfordring til at sætte mere information op omkring kampe for 1. holdet i lokalområdet:
Formanden: Der kommer et projekt hvor GVI vil blande sig mere i projektet ”Sammen om Vangede”, hvor der vil blive en større forankring i lokalområdet for klub og folk / erhvervsdrivende i området
Hvad sker der med det der blev samlet ind til tribunen:
Formanden: Der blev samlet ind til et beløb svarende til 3500,- ikke helt nok til en tribune, så denne er desværre skrinlagt for nu.

